b'\n_START_ARTICLE_\nKrapu (El\xc3\xa4inradan merkki)\n_START_PARAGRAPH_\nRapu eli Krapu (Cancer) on nelj\xc3\xa4s niist\xc3\xa4 El\xc3\xa4inradan merkeiksi kutsutuista sektoreista, joihin El\xc3\xa4inrata vanhastaan, varsinkin astrologiassa jaetaan. Se k\xc3\xa4sitt\xc3\xa4\xc3\xa4 alueen 90 - 120 astetta kev\xc3\xa4ttasauspisteest\xc3\xa4 it\xc3\xa4\xc3\xa4n. Aurinko saapuu t\xc3\xa4h\xc3\xa4n merkkiin vuosittain kes\xc3\xa4p\xc3\xa4iv\xc3\xa4seisauksena 21. tai 22. kes\xc3\xa4kuuta ja siirtyy seuraavaan, Leijonan merkkiin hein\xc3\xa4kuun 23. p\xc3\xa4iv\xc3\xa4n aikoihin._NEWLINE_Merkki on saanut nimens\xc3\xa4 Kravun t\xc3\xa4hdist\xc3\xb6st\xc3\xa4, joka 2000 vuotta sitten sattui liki\xc2\xadpit\xc3\xa4en yhteen t\xc3\xa4m\xc3\xa4n merkin kanssa. Maan akselin suunnan kiertymisen eli prekession vuoksi merkit eiv\xc3\xa4t kuitenkaan en\xc3\xa4\xc3\xa4 vastaa saman\xc2\xadnimisi\xc3\xa4 t\xc3\xa4hdist\xc3\xb6j\xc3\xa4, vaan nykyisin Kravun merkki vastaa suunnilleen Kaksosten t\xc3\xa4hdist\xc3\xb6\xc3\xa4._NEWLINE_Kravun merkin mukaan on saanut nimens\xc3\xa4 my\xc3\xb6s Kravun k\xc3\xa4\xc3\xa4nt\xc3\xb6piiri. Se on pohjoisin leveyspiiri, josta katsottuna Aurinko on kerran vuodessa, kes\xc3\xa4p\xc3\xa4iv\xc3\xa4nseisauksena saapuessaan Kravun merkkiin suoraan ylh\xc3\xa4\xc3\xa4ll\xc3\xa4p\xc3\xa4in._NEWLINE_Astrologisten k\xc3\xa4sitysten mukaisesti nimityst\xc3\xa4 krapu (tai Krapu) k\xc3\xa4ytet\xc3\xa4\xc3\xa4n varsinkin horoskoopeissa my\xc3\xb6s henkil\xc3\xb6ist\xc3\xa4, jotka ovat syntyneet Auringon ollessa t\xc3\xa4ss\xc3\xa4 merkiss\xc3\xa4.'